JY LEES NOU Geskenke
Ek het al dikwels gewonder wat Josef en Maria met Jesus se geskenke gemaak het: Die goud, wierook en mirre – geskenke aan 'n koning, priester en profeet – wat die Oosterse wyses, oftewel sterrekykers, gebring het.
'n Baba in September is seker 'n vreugde, so saam met die lente. 'n Baba op Kersdag is seker 'n besondere seën. 'n Baba op Nuwejaarsdag ook. Eintlik ... maak die datum ook nie saak nie. Ek het 'n familielid gehad wat op Kersdag gebore is. By sy geboorte het dinge maar erg skeefgeloop. Ek onthou nog dat hy 'n blou gesiggie gehad het. Sy ma was baie bedroef. Hy is later in 'n inrigting oorlede. Nie alle geskenke is sonder trane nie.
Daardie einste winkelsentrum was eergister vreemd stil vir 'n Saterdagmiddag. Maar van die werkers het skuiflere uit pakkamers gebring en groot dose nader gesleep. Een is oopgemaak en ek kon raai - eersdaags sal liggies weer in stekelrige stringe groen tussen die verdiepings langs die roltrappe opgehang word, en laasjaar se plastiekkransies op hul gewone plek hul verskyning maak.
Maar, weg van 'n winkelsentrum, wat behoort vandag se goud, wierook en mirre te wees? Hoe gebruik ons óns seëninge? Baiemaal beskou ons dit as so vanselfsprekend dat dit nie meer glinster soos die goud wat dit ís nie. Miskien moet ons in die tyd van geskenke onsself afvra presies wat ons alles tot nou toe aan goue genadegawes gekry het - en hoe ons dit gebruik.